Oliver Christensen
Oliver Christensen er en dansk fodboldmålmand, der spiller for Hertha Berlin i den tyske Bundesliga. Han har desuden spillet en enkelt landskamp for Danmark.
Oliver Christensen begyndte at spille fodbold i Kerteminde, inden han skiftede til Odense Boldklub, hvor han i 2016 fik debut i Superligaen. Under tilnavnet "Gribben fra Kerteminde" etablerede han sig snart som OB's førstemålmand og nåede at spille i alt 66 kampe, før han i august 2021 skiftede til Hertha Berlin.
Oliver Christensen har spillet 19 landskampe på diverse ungdomslandhold og fik debut på A-landsholdet den 11. november 2020 i en venskabskamp mod Sverige. Han var med som reservemålmand i truppen til VM i Qatar i 2022.